钦定古今图书集成/理学汇编/文学典/第197卷 > 《唐风集序》顾云
## 钦定古今图书集成/理学汇编/文学典/第197卷 > 《唐风集序》顾云

大顺初，皇帝命小宗伯河东裴公掌邦贡，次二年，遥
者来，隐者出，异人俊士，始大集都下，于群进士中得
九华山人杜荀鹤，拔居上第。诸生谢恩日，列坐既定，
公揖生谓曰：“圣上嫌文教之未张，思得如高宗朝射
洪拾遗。”陈公子昂作诗，出继《二雅》，驰骤建安，削苦涩
僻碎，略淫靡浅切，破艳冶之坚阵，擒雕巧之酋帅，皆
摧撞折角，崩溃解散，扫荡词场，廓清文祲。然后有戴
容州、刘随州、王江宁率其徒扬鞭按辔，相与呵乐来
朝于正道矣。以生诗有陈体，可以润国风，广王泽，固
擢生以塞诏意，生勉为《中兴诗宗》，生谢而退。次年，宁
亲江表，以仆故山，皆隐者出。平生所著五七言三百
篇见简，咏其雅丽清苦激越之句，能使贪吏廉，邪臣
正，父慈子孝，兄良弟顺，人之纪纲备矣。其壮语大言，
则决起逸发，可以左揽工部袂，右拍翰林肩，吞贾喻
八九于胸中，曾不虿介。或情发乎中，则极思冥搜，游
泳希夷，形兀枯木。五声劳于呼吸，万象悉于抉剔，信
诗家之雄杰者也。美哉裴公之知人，为不诬矣。於戏！
旌别淑慝，史臣之职也。仆幸得为之叙录，分为上中
下三卷，目曰《唐风集》。视其人齿尚壮，才力未尽，讴吟
之兴方酣，俟其继作，如《周颂》《鲁颂》者，别为之次序。景
福元年壬子夏述。